Predkladacia správa

Informácia z kontroly plnenia úloh  z  uznesení vlády SR splatných  v  3. štvrťroku 2008 a  dodržiavania Smernice na prípravu a predkladanie materiálov na rokovanie vlády SR schválenej uznesením vlády SR č. 512/2001 v znení zmien a doplnkov a metodického pokynu vydaného na jeho základe je  predložená na rokovanie vlády v súlade  s uznesením vlády SR  č. 16/2008, ktorým sa schválilo „Zameranie kontrolnej činnosti Úradu vlády SR na rok 2008“.

Informácia obsahuje číselný prehľad  o  stave plnenia úloh  3. štvrťroku 2008 aktualizovaný ku dňu vypracovania tejto informácie a porovnanie so stavom plnenia úloh v predchádzajúcich štvrťrokoch. Stav plnenia úloh podľa jednotlivých zodpovedných subjektov, znenia nesplnených úloh a príčiny ich nesplnenia sú uvedené v prílohách č. 1 a 2.

Pretrváva vysoký podiel uložených netermínovaných úloh na celkovom počte úloh, ktorý predstavuje viac ako dve tretiny všetkých úloh. Porovnanie počtu termínovaných a netermínovaných úloh v návrhoch uznesení vlády podľa predkladateľov tvorí prílohu č. 3 tejto informácie. 

Niektoré navrhnuté a schválené úlohy v uzneseniach vlády sú v rozpore so Smernicou na prípravu a predkladanie materiálov na rokovanie vlády SR, schválenou uznesením vlády SR č. 512/2001 v znení zmien a doplnkov, ako aj Metodickým pokynom na prípravu a predkladanie materiálov na rokovanie vlády SR, vydaného na  základe  tohto uznesenia  vlády SR. Nejednoznačné úlohy v uzneseniach vlády odporujúce ustanoveniam smernice a metodického pokynu tvoria obsah prílohy č. 4 tejto informácie. Dôsledkom pretrvávajúceho prijímania nejednoznačných úloh v uzneseniach vlády SR bude nemožnosť ich triedenia, vyhodnocovania a následného informovania vlády SR o ich plnení pri realizácii projektu Digitálna vláda. 

Predložený materiál nemá finančný, ekonomický,  environmentálny vplyv ani vplyv  na zamestnanosť a podnikateľské prostredie, preto sa doložka nevyhotovuje.